CELEX: 32010D0356
Language: ro
Date: 2010-06-25 00:00:00
Title: 2010/356/: Decizia Comisiei din 25 iunie 2010 de autorizare a statelor membre privind prelungirea autorizațiilor provizorii acordate pentru noua substanță activă profoxidim [notificată cu numărul C(2010) 4225]  (Text cu relevanță pentru SEE)

26.6.2010   
            
            
               RO
            
            
               Jurnalul Oficial al Uniunii Europene
            
            
               L 160/32
            
         DECIZIA COMISIEI
   din 25 iunie 2010
   de autorizare a statelor membre privind prelungirea autorizațiilor provizorii acordate pentru noua substanță activă profoxidim
   [notificată cu numărul C(2010) 4225]
   (Text cu relevanță pentru SEE)
   (2010/356/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (1) al patrulea paragraf,
   întrucât:
   
               (1)
            
            
               În conformitate cu articolul 6 alineatul (2) din Directiva 91/414/CEE, în martie 1998 Spania a primit din partea societății BASF SE o cerere de includere a substanței active profoxidim în anexa I la Directiva 91/414/CEE. Decizia 1999/43/CE a Comisiei (2) a confirmat faptul că dosarul era complet și că se putea considera, în principiu, că respecta cerințele în ceea ce privește datele și informațiile din anexa II și anexa III la directiva menționată anterior.
            
         
               (2)
            
            
               Confirmarea faptului că dosarul era complet a fost necesară pentru a permite examinarea sa detaliată și a da statelor membre posibilitatea de a acorda autorizații provizorii, pe o durată maximă de trei ani, pentru produsele de protecție a plantelor care conțin substanța activă în cauză, cu respectarea condițiilor prevăzute la articolul 8 alineatul (1) din Directiva 91/414/CEE, în special a condiției privind evaluarea detaliată a substanței active și a produselor de protecție a plantelor, conform cerințelor prevăzute de directiva menționată anterior.
            
         
               (3)
            
            
               Efectele acestei substanțe active asupra sănătății oamenilor și asupra mediului au fost evaluate în conformitate cu dispozițiile articolului 6 alineatele (2) și (4) din Directiva 91/414/CEE, pentru utilizările propuse de solicitant. La 28 martie 2001, statul membru raportor a transmis Comisiei proiectul de raport de evaluare.
            
         
               (4)
            
            
               În urma transmiterii proiectului de raport de evaluare de către statul membru raportor, s-a constatat că este necesar ca solicitantul să furnizeze informații suplimentare și ca statul membru raportor să examineze aceste informații și să transmită evaluarea sa. Prin urmare, examinarea dosarului este încă în curs de desfășurare, iar evaluarea nu va putea fi finalizată în termenul prevăzut în Directiva 91/414/CEE, coroborată cu Decizia 2008/564/CE a Comisiei (3).
            
         
               (5)
            
            
               Întrucât, până în prezent, evaluarea nu a evidențiat niciun motiv de preocupare imediată, ar trebui să li se acorde statelor membre posibilitatea de a prelungi cu o perioadă de 24 de luni autorizațiile provizorii acordate pentru produsele de protecție a plantelor care conțin substanța activă în cauză, în conformitate cu dispozițiile articolului 8 din Directiva 91/414/CEE, pentru ca evaluarea dosarului să poată fi continuată. Se așteaptă ca evaluarea și procesul de adoptare a unei decizii privind o eventuală includere a profoxidimului în anexa I la directiva respectivă să fie finalizate în termen de 24 de luni.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Statele membre pot prelungi autorizațiile provizorii pentru produsele de protecție a plantelor care conțin profoxidim cel târziu până la 30 iunie 2012.
   Articolul 2
   Prezenta decizie expiră la 30 iunie 2012.
   Articolul 3
   Prezenta decizie se adresează statelor membre.
   
      Adoptată la Bruxelles, 25 iunie 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 230, 19.8.1991, p. 1.
   
      (2)  JO L 14, 19.1.1999, p. 30.
   
      (3)  JO L 181, 10.7.2008, p. 47.